Skemerdrankie met vrolike frambose | Stillewe
Skemerdrankie met vrolike frambose
March 7, 2015 ~ Jeanne
'n Ligte, gesofistikeerde skemerkelkie hierdie, ideaal vir 'n mooi, (amper) windlose naweeksaand. Ook, die perfekte manier om die laaste, eensame frambose (raspberries) in die yskas op te gebruik. Jy het nodig jenever (gin), 'n vars framboos of twee, suikerstroop, sodawater en lemmetjies of suurlemoene.
As mens nou amptelik daaroor wil raak, gaan die drankie onder die naam Raspberry Collins. Die Collins self het 'n interessante geskiedenis – die 'Tom Collins' spruit blykbaar uit 'n grap wat in die 1800's in New York die rondte gedoen het. Dit sou gebeur het dat iemand ingelig word dat ene Tom Collins op daardie oomblik in 'n spesifieke kroeg sit en kuier en die vreeslikste dinge oor dié persoon kwytraak. Die persoon word dan aangemoedig om op die daad vir Tom Collins te gaan konfronteer, maar by die kroeg aangekom is daar geen teken van die sondebok nie en as die slagoffer rondvra vir Tom Collins, word hy (tot groot vermaak van die omstanders) 'n jenever-drankie in die hand gestop …
Die oorspronklike Tom Collins bestaan uit gin, suikerstroop en suurlemoensap wat met sodawater opgetop word, dan versier met 'n repie lemoenskil. Dit klink ook lekker, maar ek moet sê ek geniet die mooi pienkrooi-kleur en vrugtige karakter van die Raspberry Collins.
1 sopie jenever (ek gebruik die plaaslike Inverroche)
20 ml suikerstroop*
2-3 vars frambose
lemmetjies of suurlemoen
(* Kook gelyke hoeveelhede witsuiker en water – byv. 1 k tot 1 k – saam tot al die suiker opgelos het, en laat afkoel. Dit hou lekker lank in die yskas.)
1. Meng die bessies goed saam met die suikerstroop in 'n koppie – roer behoorlik todat die bessies begin opbreek en só hul geur aan die stroop verleen.
2. Gooi die suikerstroop-en-bessie-mengsel deur 'n sif in die glas van jou keuse.
3. Voeg jenever by en vul die glas met sodawater.
4. Drup lemmetjie- of suurlemoensap na smaak by.
5. Roer deur, voeg 'n blokkie ys of twee by en garneer met 'n lemmetjieskyfie of krul suurlemoenskil. Cheers!